স্টাফ রিপোর্টার : আল্লামা আহমদ শফী ও ফরিদ উদ্দিন মাসুদের বৈঠক দেড়শ’ বছরের কওমী মাদরাসার ঐতিহ্যকে ধ্বংস করবে। গতকাল হাটহাজারী মাদরাসায় অনুষ্ঠিত কওমী মাদরাসার চারটি বোর্ডের কর্ণধারদের বৈঠকে ঐক্যবদ্ধভাবে সরকারি স্বীকৃতি নেয়ার সিদ্ধান্ত হয়। শাপলা চত্বর ও শাহবাগের বিপরীত দুই মেরুর সমন্বয় দেখে ধর্মপ্রাণ জনগণ হতভম্ব। স্বীকৃতির জন্য ঐক্যবদ্ধ বৈঠক, বেফাকের সাথে অন্যান্য বোর্ডের সমন্বয় ও কওমী মাদরাসার স্বীকৃতি দেড়শ’ বছরের কওমী ধারার বুকে একটি ক্যান্সার ছাড়া আর কিছু নয়। গত শুক্রবার ছাত্র সমাবেশে বক্তৃতাকালে জমিয়তে উলামায়ে ইসলামের কেন্দ্রীয় সাংগঠনিক সম্পাদক শায়খুল হাদিস মাওলানা উবায়দুল্লাহ ফারুক এসব কথা বলেন। বক্তব্য দেয়ার পরপরই এ বার্তা কওমী অঙ্গনে পৌঁছে দেয়ার জন্য সামাজিক যোগাযোগ মাধ্যমে প্রচার করা হয়।